satyrer
Satyrer er græske fabelvæsener, undertiden opfattet som én person, undertiden som en gruppe gejle skovdæmoner, mænd med hesteben og -hale, der ledsager vinguden Dionysos og jagter nymfer og mænader.
Ved anthesterierne og i satyrspillene optrådte mænd klædt i satyrkostume, ligesom komediekorenes falliske kostumer er hentet fra satyrernes ikonografi. Nogle satyrer er individer med egne myter, fx Marsyas og Silenos. Satyr og silen er synonymer i klassisk litteratur.